Source: http://asiointipalvelu.tampere.fi/fi-FI/Toimielimet/Kaupunginhallituksen_konsernijaosto/Kokous_12112019/Omistajan_ennakkokanta_Tampereen_Sahkola(112961)
Timestamp: 2019-11-12 14:42:38+00:00
Document Index: 6961346

Matched Legal Cases: ['§ 128', '§ 123', '§ 125', '§ 126', '§ 127', '§ 129', '§ 130', '§ 131', '§ 132']

Omistajan ennakkokanta Tampereen Sähkölaitos Oy:n Naistenlahden voimalaitoksen uusimisesta | Tampere esityslistat ja pöytäkirjat
Kokous 12.11.2019
Omistajan ennakkokanta Tampereen Sähkölaitos Oy:n Naistenlahden voimalaitoksen uusimisesta
Kaupunginhallituksen konsernijaosto, kokous 12.11.2019
§ 128 Omistajan ennakkokanta Tampereen Sähkölaitos Oy:n Naistenlahden voimalaitoksen uusimisesta
TRE:6787/00.01.02/2019
Konserniohjeen mukaan tytäryhteisöillä on velvollisuus hankkia kaupungin kanta ennen merkittävien investointipäätösten tekoa. Tampereen Sähkölaitos Oy on kokonaan kaupungin omistama energiapalveluita tuottava ja myyvä yhtiö, jonka konserniliikevaihdon arvioidaan olevan kuluvana vuonna noin 285 milj.euroa ja nettotuloksen 26,7 milj.euroa. Konsernin taseen loppusummaksi ennakoidaan 535 milj. euroa ja omavaraisuusasteeksi noin 31 %.
Tampereen Sähkölaitos Oy uusii Naistenlahden voimalaitoksen vuonna 2022. Naistenlahti 2-voimalaitosyksikön on vuodelta 1977 ja voimalaitosyksikkö on tullut elinkaarensa päähän. Uusintaprojektin tärkeimpänä tavoitteena on korvata teknisen käyttöikänsä päässä oleva NSL2-kuplaleijukattila kustannustehokkaasti uudella ympäristöystävällisellä kiertoleijukattilalla. Laitoksen teho tulee olemaan n. 10 % suurempi kuin nykyisellä laitoksella. Uudella kattilalla pystytään vastaamaan tehokkaasti tiukentuneihin päästöraja-arvoihin sekä nostamaan merkittävästi uusiutuvien polttoaineiden käyttöä sekä vastaamaan kaupungin Sähkölaitokselle asettamiin hiilidioksidipäästöjen vähentämistavoitteisiin.
Investoinnilla ja sen mahdollistamilla polttoainevalinnoilla pyritään varmistamaan vakaa kaukolämmön hinta. Projektin tavoitteena on myös parantaa laitoksen joustavuutta ja säädettävyyttä sähköntuotannon ja kaukolämmöntuotannon välillä. Tarvittaessa uuden kattilan koko teho voidaan käyttää kaukolämmöntuotantoon, mikäli sähköntuotannolle ei ole kannattavuutta. Nykyisen kattilan ympäristölupa päättyy vuoden 2022 lopussa ja uudelle laitokselle on olemassa lainvoimainen ympäristölupa. Tarkoituksena on minimoida lämmöntuotannon haitat rakentamisen aikana ja hyödyntää olemassa olevaa infraa ja tekniikkaa mahdollisimman paljon. Sähkölaitoksen tekniset ratkaisut kiertopetikattilan hankinnassa (CFB) ja sähköntuotannon mahdollisuuden ylläpitämisessä ovat samassa linjassa muiden Suomen suurten energia-alan toimijoiden kanssa. Lopullinen investointipäätös tehdään Tampereen Sähkölaitos Oy:n hallituksessa maaliskuussa 2020.
Investoinnin kustannusarvio on 160 miljoonaa euroa ja kustannukset jaksottuvat vuosille 2020-2023. Kustannusarvio ei sisällä vanhan laitoksen purkamiskustannuksia eikä mahdollisesti rakennettavaa kaukolämpöakkua tai kierrätyspuun käyttömahdollisuutta. Sähkölaitos neuvottelee ja hankkii investoinnin rahoituksen. Tiedossa ei ole, että investoinnin toteutus edellyttäisi oman pääoman lisäsijoitusta yhtiöön.
Liitteenä olevassa esittelymateriaalissa on Tampereen Sähkölaitos Oy:n johdon kuvaus investoinnista ja toteutuksesta.
Tampereen Sähkölaitos Oy:n Naistenlahden voimalaitoksen uusintainvestoinnille annetaan puoltava omistajan ennakkokanta.
Peter Löfberg / Tampereen Sähkölaitos Oy, Jussi.Laitinen@sahkolaitos.fi, Janne.Rapakko@sahkolaitos.fi
NSL3-projektin yleiskuvaus, Tampereen Sähkölaitos Oy.pdf (pdf, 853 kt)
Kuuntele NSL3-projektin yleiskuvaus, Tampereen Sähkölaitos Oy.pdf
§ 123 Kokouksen laillisuus ja päätösvaltaisuus
§ 125 Kaupunginhallituksen konsernijaoston kokoukset vuonna 2020
§ 126 Tampereen kaupungin ja Tampereen Infra Oy:n välisen liiketoiminnan kauppakirjan hyväksyminen
§ 127 Hiedanranta Ky:n osakkuus- ja hallinnointisopimus hyväksyminen
§ 129 Jäsenen nimeäminen Tor, Joe ja Pentti Borgin säätiön hallitukseen vuosille 2020-2022
§ 130 Edustajien nimeäminen Tampereen Teatterikesä ry:n hallitukseen kaudelle 2020-2021
§ 131 Edustajan nimeäminen Suomen kirjainstituutin säätiön hallitukseen kaudelle 2020-2021
§ 132 Tiedoksi merkittävät asiat